Date: 1521
Issuing place: Rom
Country: Italia
Language: latina
Document type: Paavi ja kuuria, Kirjeet

Leo etc. dilecto filio archipresbytero ecclesie Aboensis salutem etc. Dignum etc. suffragaturum. Dudum siquidem omnes dignitates in cathedralibus post pontificales majores tunc vacantes et in antea vacaturas collationi et dispositioni nostre reservavimus, decernentes ex tunc irritum et inane, si secus super hiis a quoquam quavis auctoritate scienter vel ignoranter contigeret attemptari, et deinde prepositura ecclesie Aboensis, que inibi dignitas post pontificalem major existit et quam quondam Paulus L.(!) ipsius ecclesie prepositus dum viveret obtinebat, per obitum ejusdem Pauli, qui extra Romanam curiam diem clausit extremum, vacante, nos de illa sic vacante et antea dispositioni apostolice reservata dilecto filio Erico Suenonis, decano ecclesie Lincopensis, sub data videlicet octavo idus februarii, pontificatus nostri anno quarto, concessimus. Cum autem dictus Ericus concessioni gratie hujusmodi litteris apostolicis (apostolicis) desuper non confectis hodie in manibus nostris sponte et libere cesserit, nosque cessionem ipsam duxerimus admittendam ac propterea dicta prepositura adhuc, ut prefertur, vacare noscatur nullusque de illa preter nos hac vice disponere potuerit sive possit reservatione et decreto obsistentibus supradictis, nos volentes dilectum filium Jacobum Johannis, clericum dicte diœcesis, apud nos de vite ac morum honestate aliisque probitatis et virtutum meritis multipliciter commendatum, horum intuitu favore prosequi gratioso ipsumque Jacobum a quibusvis excommunicationis etc. censentes nec non omnia et singula beneficia ecclesiastica cum cura et sine cura, que dictus Jacobus etiam ex quibusvis dispensationibus apostolicis obtinet et exercet ac in quibus et ad que jus sibi quomodolibet competit, quecumque quotcumque et qualiacumque sint, eorumque fructuum, reddituum et proventuum veros annuos valores ac hujusmodi dispensationum tenores presentibus pro expressis habentes, fraternitati tue mandamus, quatenns si per diligentem examinationem eundem Jacobum ad hoc ydoneum esse reppereris, super quo tuam conscientiam oneramus, preposituram predictam, cujus fructus, redditus et proventus quatuor marcharum argenti puri secundum communem existimationem valorem annuum, ut dictus Jacobus asserit, non excedunt, sive premisso sive alio quovis modo aut ex alterius cujuscumque persona seu per liberam resignationem dicti Pauli vel cujusvis alterius de illa in dicta curia vel extra eam etiam coram notario publico et testibus sponte factam aut constitutione felicis recordationis Johannis pape XXII predecessoris nostri, que incipit Execrabilis, vel assecutionem alterius beneficii ecclesiastici quavis auctoritate collati vacet, etiam si tanto tempore vacaverit, quod ejus collatio juxta Lateranensis statuta concilii ad sedem predictam legitime devoluta ipsaque prepositura dispositioni apostolice specialiter vel alias generaliter reservata existat et ad illam consueverit quis per electionem assumi eique cura etiam jurisdictionalis imminet animarum super ea quoque inter aliquos lis, cujus statum presentibus haberi volumus pro expresso, pendeat indecisa, dummodo ejus dispositio ad nos hac vice ut prefertur pertineat, cum omnibus juribus et pertinentiis suis eidem Jacobo auctoritate nostra conferas et assignes inducens per te vel alium seu alios eundem Jacobum, recepto prius ab eo nostro et Romane ecclesie nomine fidelitatis debite solito juramento juxta formam, quam sub bulla nostra mittimus interclusam, vel procuratorem suum ejus nomine in corporalem possessionem prepositure juriumque et pertinentiarum predictorum et defendens inductum ac faciens Jacobum vel pro eo procuratorem predictum ad preposituram hujusmodi ut est moris admitti, sibique de illius fructibus, redditibus, proventibus, juribus et obventionibus integre responderi contrariis etc., non obstantibus pie recordationis Bonifacii pape VIII, etiam predecessoris nostri, et aliis apostolicis constitutionibus ac dicte ecclesie Aboensis juramento, confirmatione apostolica vel quavis firmitate alia roboratis statutis et consuetudinibus contrariis quibuscumque aut si aliqui super provisionibus sibi faciendis de dignitatibus ipsius ecclesie Aboensis specialiter vel aliis beneficiis ecclesiasticis in illis partibus generaliter sit processum, quibus omnibus te in assecutione dicte prepositure volumus anteferri, sed nullum per hec eis quoad assecutionem dignitatum seu beneficiorum aliorum prejudicium generari seu si venerabili fratri nostro episcopo et dilectis filiis capitulo Aboensi vel quibusvis aliis communiter vel divisim ab eadem sit sede indultum, quod ad receptionem vel provisionem alicujus minime teneantur et ad id compelli aut quod interdici etc. quodque de dignitatibus ipsius ecclesie Aboensis vel aliis beneficiis ecclesiasticis ad eorum collationem, provisionem, presentationem, electionem seu quamvis aliam dispositionem [spectantibus] fiat mentio specialis; aut si dictus Jacobus presens non fuerit ad prestandum de observandis statutis et consuetudinibus dicte ecclesie Aboensis solitum juramentum, dummodo in absentia sua per procuratorem ydoneum et, cum ad ecclesiam ipsam accesserit corporaliter, illud prestet etc. Nos enim etiam prout est irritum decernimus et inane, si secus super hiis a quoquam quavis auctoritate scienter vel ignoranter attemptatum forsan est hactenus vel imposterum contigerit attemptari. Datum Rome apud Sanctum Petrum anno etc. millesimo quingentesimo vicesimo primo, octavo kalendas aprilis anno nono.